***ΦΑΚΕΛΟΣ ΥΛΙΚΟΥ***

***ΕΝΟΤΗΤΑ 8***

***ΑΡΧΑΙΑ ΠΡΟΣΑΝΑΤΟΛΙΣΜΟΥ***

**ΜΕΤΑΦΡΑΣΗ**

– Ύστερα λοιπόν από αυτά, είπα, σχετικά με την παιδεία και την απαιδευσία παράστησε την ανθρώπινη ύπαρξή μας με την ακόλουθη εικόνα: φαντάσου δηλαδή ανθρώπους, σαν σε μια υπόγεια κατοικία όμοια με σπηλιά, με την είσοδό της μακριά, ανοιγμένη ψηλά προς το φως σε όλο το μάκρος της σπηλιάς  μέσα σ’ αυτή να βρίσκονται από παιδιά μέσα σε δεσμά και στα πόδια και στους αυχένες, έτσι που να μένουν στην ίδια θέση και να βλέπουν μόνο μπροστά τους, χωρίς να έχουν τη δυνατότητα να στρέφουν γύρω το κεφάλι τους εξαιτίας των δεσμών· και από ψηλά, από πίσω τους, να τους έρχεται από μεγάλη απόσταση φως από αναμμένη φωτιά και ανάμεσα στη φωτιά και στους δεσμώτες, επάνω, να υπάρχει ένας δρόμος· κοντά σ’ αυτόν και παράλληλα φαντάσου χτισμένον ένα μικρό τοίχο, όπως ακριβώς είναι στημένα από τους ταχυδακτυλουργούς μπροστά στο κοινό τα παραπετάσματα, πάνω από τα οποία δείχνουν τα θαυματουργά τεχνάσματα τους.

– Τα φαντάζομαι, είπε.

– Φαντάσου λοιπόν κοντά σ’ αυτόν το μικρό τοίχο ανθρώπους να κουβαλάνε κάθε λογής αντικείμενα και ομοιώματα ανθρώπων και ζώων, πον εξέχουν πάνω από το μικρό τοίχο, κατασκευασμένα από πέτρα, από ξύλο και από κάθε λογής άλλα υλικά· άλλοι από αυτούς που τα κουβαλάνε, όπως είναι, φυσικό, να μιλάνε και άλλοι να μένουν σιωπηλοί.

– Αλλόκοτη, είπε, είναι η εικόνα για την οποία κάνεις λόγο και αλλόκοτοι οι δεσμώτες.

– Και όμως είναι όμοιοι μ’ εμάς, είπα εγώ.*και πρώτα πρώτα νομίζεις πως αυτοί οι δεσμώτες έχουν δει ποτέ και από τους εαυτούς τους και από τους γύρω τους τίποτε άλλο, εκτός από τις σκιές που πέφτουν από τη λάμψη της φωτιάς επάνω στο αντικρυνό τους μέρος της σπηλιάς;*

–  Και πώς να δουν, αφού είναι αναγκασμένοι να κρατούν ακίνητα τα κεφάλια όλη τους τη ζωή;  
–  Ακόμα και από τα αντικείμενα που περνοδιαβαί­νουν, άλλο τίποτα από τις σκιές των;  
– Τι άλλο βέβαια;  
– Κι αν θα μπορούσαν να μιλούν μεταξύ τους, δε νομίζεις να πιστεύουν πως τα ονόματα που δίνουν στις σκιές που βλέπουν να διαβαίνουν εμπρός τους, αναφέρονται σ’ αυτά τα ίδια τα αντικείμενα;  
– Αναγκαστικά.  
–  Κι αν ακόμα η φυλακή τούς έστελνε αντίλαλο από αντικρύ τους, όταν θα μιλούσε κανείς απ’ όσους περνούν, νομίζεις πως τίποτ’ άλλο θα φαντάζο­νταν, παρά ότι η σκιά είναι εκείνη που μιλά;  
– Τι άλλο βέβαια;  
– Και εξάπαντος, τίποτ’ άλλο οι τέτοιοι δε θα πίστευαν αληθινό, παρά μονάχα εκείνες τις σκιές.  
–  Αναγκαστικά.

***ΠΡΑΓΜΑΤΟΛΟΓΙΚΑ ΣΧΟΛΙΑ***

***εἶπον*:**ο Σωκράτης αναδιηγείται σε κάποιον φίλο του τι είπε στον Γλαύκωνα και στους άλλους συνομιλητές του την προηγούμενη ημέρα στο σπίτι του Κέφαλου.

**ἀπείκασον τοιούτῳ πάθει τὴν ἡμετέραν φύσιν:**Ο Σωκράτης προτρέπει τον Γλαύκωνα να παραστήσει, δηλ. να φανταστεί την εικόνα που τού περιγράφει. Με το ρήμα απείκασον δηλώνεται ότι πρόκειται για μεταφορά ή παρομοίωση. Η μεταφορά, όπως και η παρομοίωση, περιορίζεται σε μια σύντομη φράση. Όταν όμως εκτείνεται σε μεγάλο τμήμα ενός κειμένου, τότε χαρακτηρίζεται ως αλληγορία. Με την αλληγορία ο ομιλητής μιλά συμβολικά.

Η αλληγορία είναι ένας εκφραστικός τρόπος με τον οποίο ο συγγραφέας άλλα λέγει και άλλα εννοεί. Πρόκειται συνεπώς για συνεχή μεταφορά ή παρομοίωση. Η αλληγορία του σπηλαίου, όπως αναπτύσσεται στην αρχή του Ζʹ βιβλίου της Πολιτείας, αναφέρεται στην επίδραση που ασκεί η παιδεία στην ανθρώπινη φύση, στην υποχρέωση που έχει ο ορθώς πεπαιδευμένος, δηλαδή ο φιλόσοφος, να φωτίσει τους συνανθρώπους του, αλλά και γενικότερα στην αντίθεση ανάμεσα στον κόσμο που συλλαμβάνουμε με τις αισθήσεις μας και στον κόσμο της νόησης.

**παιδείας τε πέρι καὶ ἀπαιδευσίας:**από την αρχή δηλώνεται το θέμα της αλληγορίας του σπηλαίου: είναι η παιδεία και ο σημαντικός ρόλος της στην οργάνωση της ιδανικής πολιτείας.

**ἰδὲ γὰρ … θαύματα δεικνύασιν:**Ο πυρήνας της εικόνας του σπηλαίου ανάγεται ίσως στους Ορφικούς (σπέος ἠεροειδές) και στον Εμπεδοκλή (ἄντρον ὑπόστεγον). Αναλογίες ωστόσο υπάρχουν και με τους στίχους από τον Προμηθέα Δεσμώτη του Αισχύλου, όπου περιγράφεται η ζωή των πρωτόγονων ανθρώπων μέσα στις σπηλιές (στ.450-3):

*«κοὔτε πλινθυφεῖς  
δόμους προσείλους ᾖσαν, οὐ ξυλουργίαν,  
κατώρυχες δ’ ἔναιον ὥστ’ ἀήσυροι  
μύρμηκες ἄντρων ἐν μυχοῖς ἀνηλίοις».*

Έχει διατυπωθεί επίσης η άποψη ότι στη φαντασία του φιλοσόφου είχε αγκιστρωθεί η  εντύπωση που του προξένησε η σπηλιά στη Βάρη της Αττικής. Πάντως φαίνεται ότι η παρομοίωση στο σύνολό της και στις λεπτομέρειες είναι επίνοια του Πλάτωνα.

**Σκεύη τε παντοδαπὰ … παντοῖα εἰργασμένα:**Σύμφωνα με τον Πλάτωνα, η γνώση διαβαθμίζεται ανοδικά ξεκινώντας από τον αισθητό κόσμο προς το νοητό. Η αλληγορία του σπηλαίου, που αναφέρεται στη γνωσιολογική κατάσταση του ανθρώπου και στην ανοδική πορεία της ψυχής του προς τη γνώση του αγαθού διαμέσου της παιδείας στηρίζεται στη διάκριση των δύο κόσμων: αισθητός κόσμος – νοητός κόσμος.

Αρχικά οι δεσμώτες βλέπουν τη σκιά των πραγμάτων, όπως αυτή σχηματίζεται απέναντί τους από τη φωτιά που καίει πίσω τους. Σ’ ένα δεύτερο επίπεδο της αναγωγής προς τη γνώση θα αντικρίσουν τα αγάλματα τα ίδια, τα οποία κουβαλούν οι άνθρωποι, που περνούν κατά μήκος του τοίχου. Όταν ελευθερωθούν, θα αντικρίσουν τον αισθητό κόσμο, που είναι έξω από τη σπηλιά και, στο τέλος, τον ίδιο τον ήλιο. Οι σκιές και τα αγάλματα της σπηλιάς είναι ο αισθητός κόσμος, για τον οποίο αποκτούμε γνώση στο επίπεδο της εικασίας και της πίστης. Η εξωτερική πραγματικότητα του σπηλαίου αντιστοιχεί στις ιδέες των πραγμάτων, που ενοποιούν σε μεγάλο βαθμό τα αντικείμενα των αισθήσεων, των οποίων είναι οι πηγές. Τέλος, η νόηση μάς οδηγεί στη *σύλληψη*το αγαθού (του ήλιου της εξωτερικής πραγματικότητας του σπηλαίου), που είναι η αρχή, η πηγή κάθε όντος και κάθε αληθινής γνώσης για τα όντα.

***ἀνδριάντας*:**Πρόκειται για εικόνες φυσικών αντικειμένων που προέρχονται από το ανώτερο *ὁρατόν.*Ό,τι υπάρχει στη σπηλιά, είτε είναι σκεύη είτε σκιές, θα πρέπει να θεωρηθούν ως λιγότερο φωτεινά και αληθή από τα ορατά, που βρίσκονται εκτός σπηλιάς. Ο λόγος είναι ότι δεν αντλούν το φως και την αλήθεια τους από τον ήλιο αλλά από το φως του πυρός.

***ὁμοίους ἡμῖν:*** ο Σωκράτης με την προσωπική αντωνυμία του πρώτου προσώπου, εντάσσει και τον εαυτό του μέσα στη χορεία των δεσμωτών και εξηγεί την αλληγορία: όλοι οι κοινοί άνθρωποι ζουν μέσα στη  πλάνη τους.

***ΕΡΜΗΝΕΥΤΙΚΗ ΑΝΑΛΥΣΗ***

Στην πλατωνική αντίληψη και σκέψη διακρίνονται δύο διαφορετικοί κόσμοι: **α)**ο νοητός και **β)**ο αισθητός. Πέρα από οτιδήποτε φαίνεται υπάρχει μια ουσιαστική υπόσταση, η οποία δε φαίνεται, αλλά νοείται. Η νοητή αυτή υπόσταση είναι η **Ιδέα**. Αυτή είναι ό,τι υπάρχει αιώνια, αποτελεί δηλ. την αντικειμενική πραγματικότητα, ενώ τα αισθητά πράγματα, τα φαινόμενα, δεν υπάρχουν. Στο νοητό κόσμο βρίσκονται οι Ιδέες, οι οποίες είναι άυλες οντότητες, αναλλοίωτες, αιώνιες και οι μόνες αυθεντικές. Στον άλλο κόσμο, τον αισθητό, μέσα στον οποίο ζουν οι άνθρωποι, οι οποίοι και τον αντιλαμβάνονται με τις αισθήσεις τους, υπάρχουν όλα τα υλικά πράγματα. Αυτά είναι ρευστά, φθαρτά, διαρκώς μεταβαλλόμενα.

Παρ’ όλ’ αυτά, βέβαια, οι άνθρωποι θεωρούν ως πραγματικές υπάρξεις τα φαινόμενα γύρω τους. Ο Πλάτων παρουσιάζει τον Σωκράτη να επεξηγεί την εικόνα του σπηλαίου. Το σπήλαιο είναι ο κόσμος, το φως της φωτιάς είναι ο ήλιος και οι δεσμώτες εμείς οι άνθρωποι. Η ανάβαση του απελεύθερου δεσμώτη προς την ηλιοφώτιστη περιοχή έξω από το σπήλαιο είναι η πορεία του φιλοσόφου προς το νοητό κόσμο και προς το αγαθόν*.*Ο Πλάτων συσχετίζει την ελευθερία του ανθρώπου με την έξοδό του από το σκοτάδι.

**Από το σκοτάδι του σπηλαίου προς το φως του ήλιου υπάρχουν κάποια στάδια:**

* οι δεσμώτες, αντικρίζοντας τις σκιές των πραγμάτων, βρίσκονταται στον κόσμο της δόξας ή της εικασίας.
* ο ελευθερωμένος δεσμώτης αντικρίζει τα ίδια τα αισθητά πράγματα, δηλ. έχει μια πρώτη αβέβαιη προεπιστημονική γνώση, την πίστη.
* από τη βαθμίδα αυτή ανέρχεται στο χώρο της επιστημονικής γνώσης, την οποία ο Πλάτων ονομάζει διάνοια.
* κάποιοι φιλόσοφοι – διαλεκτικοί κατορθώνουν «να κοιτάξουν κατάματα τον ίδιο τον ήλιο και να φθάσουν στην καθαρή *νόηση*και στη θέα του αγαθού*.*Τότε θα έχουν κατακτήσει το μέγιστον μάθημα, δηλαδή θα έχουν φθάσεο στον υψηλότερο αναβαθμό.

Με τον τρόπο αυτό ο Πλάτωνος αποδίδει την γνωστική πορεία ενός μελλοντικού φύλακα-βασιλέα ως εξής: **εικασία, δόξα → πίστις → διάνοια → νόησις → γνώση & πράξη**(βλέπε από την εισαγωγή του βιβλίου «Φιλοσοφικός Λόγος» τον τρόπο που ο Πλάτωνος θεωρούσε τον ενδεδειγμένο για την εκπαίδευση των φυλάκων).

Διακρίνονται λοιπόν πέντε βαθμίδες. Οι δεσμώτες μέσα στη σπηλιά βλέπουν μπροστά τους να προβάλλονται μόνο οι σκιές των αντικειμένων, που κινούνται πίσω τους, και αυτοί είναι όσοι βρίσκονται στην περιοχή της φαντασίας (*εικασία,* *δόξα*). Αν ελευθερώνονταν από τα δεσμά τους, θα μπορούσαν να δουν τα ίδια τα πράγματα στη λάμψη της τεχνητής φωτιάς, και την ίδια τη φωτιά *(Πίστις)*. Αν βγουν από τη σπηλιά, τότε βλέπουν τα πράγματα στο φως του ήλιου *(Διάνοια)*. Ύστερα απ’ αυτόν ακολουθεί  ο τέταρτος αναβαθμός με τη θέαση του ίδιου του φωτός, που σαν σύμβολο του πιο υψηλού σημαίνει την ιδέα του αγαθού *(Νόησις).*Στον πέμπτο αναβαθμό ξαναγυρνούν φωτισμένοι πίσω στην σπηλιά, για να μεταφέρουν στους άλλους τη γνώση τους. Αυτή η επιστροφή αποτελεί σκληρό καθήκον , που αναγκάζει τον φιλόσοφο να περάσει από την ευτυχία του θεωρητικού βίου στον ενεργητικό βίο της πολιτειακής ζωής *(γνώση και πράξη)*.

**Τα σύμβολα της αλληγορίας και η αποκωδικοποίησή τους**

* **Σπήλαιο:**Είναι ο ψεύτικος επίγειος κόσμος, στον οποίο ζούμε. Πρόκειται για  έναν  κόσμο  πλάνης και πνευματικού  σκότους. Σ’ αυτόν τον κόσμο ζουν ο Σωκράτης και οι συνομιλητές του.
* **Δεσμώτες:**Πρόκειται για όλους όσοι ζουν στην αμάθεια και την πνευματική άγνοια. Πλανημένοι από τις αισθήσεις τους, νομίζουν ότι γνωρίζουν την αλήθεια, ενώ στην πραγματικότητα είναι απαίδευτοι, βυθισμένοι στην  αμάθειά  τους.
* **Δεσμά:**Είναι οι αλυσίδες που τούς συγκρατούν καθηλωμένους στις θέσεις τους και συμβολίζουν την άγνοια και τις αισθήσεις.  Τα δεσμά λοιπόνχαρακτηρίζουν όσους εθελοτυφλούν στη δίνη των αισθήσεων. Εν τέλει οδηγούνται σε μια διαστρεβλωμένη αίσθηση της πραγματικότητας, όπου τις σκιές που βλέπουν στον τοίχο του σπηλαίου τις θεωρούν ως τις μοναδικές αλήθειες και αυτές αποδέχονται.
* **Η φωτιά** που καίει πίσω τους και πριν την έξοδο είναι το κάτοπτρο των ειδώλων που τούς παρουσιάζονται και τα βλέπουν ως απεικάσματα της πραγματικότητας που καθοδηγείται από τον κόσμο των Αισθήσεων. Άρα, είναι το μέσο που χρησιμοποιούν οι αισθήσεις για να παγιδεύουν τον ανθρώπινο νου.
* **Φως:**Η φωτεινή περιοχή έξω από το σπήλαιο συμβολίζει τον κόσμο των Ιδεών, όπου επέρχεται η συνείδηση της πραγματικής ύπαρξης που συντελείται με τη *νόηση*.
* **Ο δρόμος προς την έξοδο,**η ανάβαση του απελευθερωμένου δεσμώτη συμβολίζει την πορεία του ανθρώπου προς τον κόσμο της *νόησης*και την οριστική εγκατάλειψη του κόσμου των αισθήσεων. Η διαδικασία που ακολουθείται είναι συνεχής και επίπονη, γι’ αυτό και ο Πλάτων την ταυτίζει με την ανάβαση που ως γνωστόν είναι μια δύσκολη άσκηση. Η ανταμοιβή όμως που περιμένει τον άνθρωπο στο τέλος του δρόμου του είναι μεγάλη.
* **Τα σκεύη και οι ανδριάντες,**που μεταφέρουν οι άνθρωποι, που βρίσκονται πίσω από το τοιχίο, είναι εικόνες φυσικών αντικειμένων που προέρχονται από το ανώτερο *ορατόν*. Αποτελούν απεικάσματα των πραγματικών όντων, λιγότερο φωτεινά και αληθινά σε σχέση με αυτά που φωτίζονται έξω από τη σπηλιά και αυτό γιατί φωτίζονται μόνο από το φως της φωτιάς που καίει πίσω τους (και όχι από το φως του ήλιου).

***Οι εκφραστικοί τρόποι και ο λειτουργικός τους ρόλος***

* Ο λόγος του Σωκράτη είναι αλληγορικός. Αλληγορία καλείται μία εκτενής μεταφορά, που στοχεύει να κεντρίσει το ενδιαφέρον του αναγνώστη και να κάνει πιο κατανοητό το θέμα της συζήτησης. Εκτός όμως από την αλληγορία ο Πλάτων χρησιμοποιεί και άλλα εκφραστικά μέσα:
* **Διάλογος:**Με τον διάλογο αποφεύγεται η μονοτονία μιας συνεχούς περιγραφής, το κείμενο αποκτά ζωντάνια και πειστικότητα. Η χρήση του β’ ενικού προσώπου, ο ευθύς λόγος, οι προστακτικές δίνουν την αμεσότητα της προσωπικής επικοινωνίας. **Εικόνες:**Το σκοτεινό, βαθύ σπήλαιο, οι αλυσοδεμένοι άνθρωποι, το φως της φωτιάς, οι σκιές που διαγράφονται στον τοίχο της σπηλιάς, ο δρόμος που οδηγεί στο φως, οι άνθρωποι που μεταφέρουν αντικείμενα είναι εικόνες στατικές αλλά και κινητικές. Με τη χρήση των εικόνων διεκτραγωδείται η οικτρή μοίρα των δεσμωτών.

***Η γλώσσα και το ύφος του Πλάτωνα***

Η γλώσσα είναι ποιητική και το ύφος γλαφυρό. Με τη χρήση των επιθέτων και ονομάτων *κατάγειος, σπηλαιώδης, οικησις*περιγράφεται η τοποθεσία του σπηλαίου μέσα στη γη. Ο πλεονασμός στη χρήση τοπικών προσδιορισμών *(μακράν, ανωθεν, οπισθεν, πόρρωθεν, εις το πρόσθεν, εν δεσμοις, επάνω)*ενισχύουν την εικόνα ακινησίας, την στατική κατάσταση, που επικρατεί στο σπήλαιο. Την ίδια λειτουργία επιτελεί και η χρήση των ρηματικών τύπων: *εκ παίδων όντας, μένειν, αδυνάτους περιάγειν, μόνον οραν.*Οι σύνθετοι ρηματικοί τύποι *( ὑπερέχοντα, παραφερόντων , περιάγειν)*και η παρατακτική σύνδεση του κειμένου σε συνδυασμό με τους υπόλοιπους  εκφραστικούς τρόπους αισθητοποιούν με  παραστατικό τρόπο την εικόνα του σπηλαίου και αναδεικνύουν το λογοτεχνικό ταλέντο του Πλάτωνα.